NARIADENIE KOMISIE (ES) č. 2022/2005
z 12. decembra 2005,
ktorým sa mení a dopĺňa nariadenie (ES) č. 14/2004 pokiaľ ide o predpokladané bilancie zásobovania rôznymi poľnohospodárskymi produktmi najvzdialenejších regiónov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1452/2001 z 28. júna 2001, ktorým sa zavádzajú špecifické opatrenia pre niektoré poľnohospodárske výrobky pre francúzske zámorské departementy, mení a dopĺňa smernica 72/462/EHS a zrušujú nariadenia (EHS) č. 525/77 a (EHS) č. 3763/91 (Poseidom) (1), a najmä na jeho článok 3 ods. 6,
so zreteľom na nariadenie Rady (ES) č. 1453/2001 z 28. júna 2001, ktorým sa zavádzajú osobitné opatrenia pre niektoré poľnohospodárske výrobky pre Azorské ostrovy a ostrov Madeira a zrušuje nariadenie (EHS) č 1600/92 (Poseima) (2), a najmä na jeho článok 3 ods. 6 a článok 4 ods. 5,
so zreteľom na nariadenie Rady (ES) č. 1454/2001 z 28. júna 2001 zavádzajúce zvláštne opatrenia pre určité poľnohospodárske produkty pre Kanárske ostrovy a zrušujúce nariadenie (EHS) č. 1601/92 (Poseican) (3), a najmä na jeho článok 3 ods. 6 a článok 4 ods. 5,
keďže:
(1)
Nariadenie Komisie (ES) č. 14/2004 z 30. decembra 2003, ktorým sa ustanovujú bilancie dodávok a pomoc Spoločenstva pre dodávky určitých základných výrobkov určených na ľudskú spotrebu, na spracovanie a na poľnohospodárske vstupy a pre dodávky živých zvierat a vajec do najvzdialenejších regiónov podľa nariadenia Rady (ES) č. 1452/2001, (ES) č. 1453/2001 a (ES) č. 1454/2001 (4), stanovuje predpokladané bilancie zásobovania a určuje pomoc Spoločenstva.
(2)
Súčasný stav plnenia ročných bilancií zásobovania rôznymi produktmi pre francúzske zámorské departmenty, Azorské ostrovy a ostrov Madeira a Kanárske ostrovy ukazuje, že množstvá stanovené na zásobovanie týmito produktmi sú nedostačujúce, pretože dopyt je vyšší, ako sa pôvodne očakávalo.
(3)
Z tohto dôvodu je potrebné prispôsobiť množstvá a opisy týchto produktov skutočným potrebám príslušných najvzdialenejších regiónov.
(4)
Nariadenie (ES) č. 14/2004 by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskami príslušných riadiacich výborov,
PRIJALA TOTO NARIADENIE:
Článok 1
Nariadenie (ES) č. 14/2004 sa týmto mení a dopĺňa takto:
1.
Časť 1 a 3 prílohy I sa nahrádza textom v prílohe I k tomuto nariadeniu.
2.
Časť 7 prílohy III sa nahrádza textom v prílohe II k tomuto nariadeniu.
3.
Časť 4 a 11 prílohy V sa nahrádza textom v prílohe III k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 12. decembra 2005